དེ་ལྟར་སུམ་པ་དང་བོད་བཙན་པོ་གཉིས་ནི་བོད་རྗེ་གཉའ་ཁྲི་བཙན་པོ་ནས་སྟག་རི་གཉན་གཟིགས་ཡབ་སྲས་ཀྱི་བར་དུ་འབྲེལ་འདྲིས་ཆེ་ཚུལ་བོད་ཀྱི་ལོ་རྒྱུས་རྣམས་སུ་གསལ་ཏེ།ལྡེའུ་ཆོས་འབྱུང་རྒྱས་པ་ཞེས་པའི་ནང་འདི་ལྟར་བཀོད་ཡོད་དེ།ཁྲི་གཉན་གཟུང་བཙན་དང་།འབྲོ་བཟའ་དུར་ཡང་བཞེད་ཀྱི་སྲས།འབྲོ་གཉན་ལྡེ་རུ།དེས་དྭགས་པོའི་མཆིམས་བཟའ་ཀླུ་རྒྱལ་མཚོ་མོ་ཇོ་མོར་བླངས་པས།ཚེ་སྟོད་ལ་སྲས་མེད་ནས་སུམ་པའི་ཡུལ་དུ་བྱོན་ཏེ།སུམ་པའི་བོན་པོ་གཅིག་གི་ཆུང་མ་རྒྱ་མོ་ཆ་ལྕམ་བྱ་བ་དང་འགྲོགས་པས།སྲས་སུམ་རི་རིང་པོ་སྐུ་འཁྲུངས་སོ།།ཞེས་དང་།ཡང་རང་གི་སྲས་དམུས་ལོང་བྱུང་བར་ཞལ་ཆེམས་བཞག་པའི་ཚིག་ཏུའང་ཁྱོད་ལན་གཅིག་རྒྱུད་ཆད་ཉེན་ཡོད་པས།རྒྱུད་ཆད་པར་འདུག་ན་སུམ་པའི་ཡུལ་ན་ངའི་བུ་སུམ་རི་རིང་པོ་བྱ་བ་རྒྱ་མོ་ཆ་ལྕམ་ལ་བཙས་ནས་ཡོད་པས་དེ་སྤྱན་དྲོངས་ལ།སྐུ་གཅེན་ཡིན་པའི་རྫུས་ཐོབ་ལ་རྒྱལ་སར་ཆུག་ཅིག་ཅེས་པའི་ལོ་རྒྱུས་བཀོད་པ་སོགས་ང་ཚོས་མང་པོ་མཐོང་ལ།འདིར་བཤད་པའི་སུམ་བུ་ནི་སུམ་པའི་ཡུལ་ཏེ་གནའ་བོའི་ནགས་ཤོད་དེ་དེང་གི་འབྲི་རུ་ཕྱོགས་ལ་གོ་དགོས་པར་བསམས་ཤིང་།དེ་མ་གཏོགས་སུམ་པ་འདི་དང་ཕྱིས་ཀྱི་ཟིང་པོ་དང་འབྲེལ་བ་སྤུ་ཙམ་ཡང་མེད་པ་ཤེས་དགོས་ཏེ།དོན་དངོས་སུ་སུམ་པ་ཁ་ཚང་བོད་བཙན་པོའི་དབང་འོག་ཏུ་ཚུད་པ་ནི་བོད་རྒྱལ་སྲོང་བཙན་སྒམ་པོའི་སྐབས་ཡིན་པ་བོད་ཀྱི་ལོ་རྒྱུས་དང་ཏུན་ཧོང་གི་ཡིག་རྙིང་བཅས་ཞལ་མཐུན་ཏེ།ལྡེའུ་ཆོས་འབྱུང་རྒྱས་པ་དང་མཁས་པའི་དགལསྟོན་དུ།སྤྱིར་སུམ་པའི་སྟོང་སྡེའི་མིང་ནི་སྟོང་ཁྱབ་བརྒྱ་ལྡན་གྱི་སྟོང་སྡེ་ཞེས་བྱ་སྟེ།དེའི་ནང་ནས་སྟོང་སྡེ་བཅུ་གཅིག་སྲོང་བཙན་སྒམ་པོས་ཚུར་བཅད་དེ་ཞེས་སུམ་པ་བོད་བཙན་པོའི་ཆབ་འོག་ཏུ་བཅུག་ཚུལ་ཏུན་ཧོང་གི་ཡིག་ཆ་ལས་བློན་ཆེ་བགྱིས་པའི་རབས་ལ་ཞེས་པའི་ལེ་ཚན་དུ།དེ་འྀ་འོག་དུ་མྱང་མང་པོ་རྗེ་ཞང་སྣང་གིས་བྱས་སོ།།བཙན་པོ་ཡབ་ཁྲི་སློན་བཙན།།དགུང་དུ་གཤེགས།།སྲས་ཁྲི་སྲོང་བརྩན་གྱི་རིང་ལ།།མྱང་མང་པོ་རྗེ་ཞང་སྣང་གྀས།།སུམ་ཡུལ་ཐམས་ཤད་ཅད་འབངས་སུ་དགུག་པར་བཀའ་སྩལ་ཏོ།།མྱང་མང་པོ་རྗེ་ཞང་སྣང་གོས།།འཛངས་ཀྱི་བློ་སྒྱུ་གཉྀས་ཀྱིས།།མྱྀ་རྟ་གཉིས་ཚེགས་མ་བྱུང་བར།།དཔྱའ་ཕབ་ལུག་རྟུག་སྒྱུ།།ལྕེ་ཐོར་ཏོ་ལ་བརྗོད་དེ་།།འབངས་གཉུག་མ་བཞིན་དུ་བཀུག་ལྟེ་འུང་ཙམ་མོ།།ཞེས་བཀོད་རྗེས་སྟོང་སྡེ་བཅུ་གཅིག་ཏུ་བགོས་ཚུལ་དང་སྟོང་སྡེའི་མིང་བཅས་གསལ་པོར་བཀོད་ཡོད་པ་གོང་དུ་སོང་བ་ལྟར་དང་།ཚུལ་དེ་ཏུན་ཧོང་ཡིག་རྙིང་དུའང་དེ་ལས་གསལ་པོར་བཀོད་ཡོད་དེ།བཙན་པོ་སྲོང་བཙན་སྒམ་པོ་འི་རིང་ལ།།ཡབ་འབངས་ནྀ་འཁུས།ཡུམ་འབངས་ནྀ་ལོག་།།གཉེན་ཞང་ཞུང་།མཛོ་སུམ་པ།ཉག་ཉྀ་དྭགས་པོ།།རྐོང་པོ།མྱང་པོ་ཀུན་ཀྱང་ལོག།།ཡབ་གནམ་རྀ་སློན་མཚན་དུག་བོན་ཏེ་བཀྲོངས་སོ།།སྲས་སྲོང་བརྩན་སྐུ་གཞོན་མ་ཕན་ཏེ།།གཟོད་མ་དཀུའ་བ་དང་།དུག་པ་རྣམས་རབས་བཆད་དོ།།དེ་འི་རྗེས་ལ།དེ་འི་མྱི་ལོག་ཀུན་འབངསུ་སླར་བཀུག་གོའ།།འུང་གྀ་འོག་དུ་མྱང་མང་པོ་རྗེ་ཞང་སྣང་གྀས།སུམ་པ་མཐལདག་དམགིས་གདབ་མྱི་དགོས་པར།ལུག་རྟུག་གིས་སྒྱུ་ཕབ་སྟེ།ལྕེ་འི་ཐོར་ཐོ་ལ་བརྗོད་ནས།ཁྱྀམ་གྲངས་མ་ཤོར་པར་ཡོངས་ཀྱིས་འབངས་རྣལ་མར་བཀུག་གོ།ཞེས་གསལ་པོར་འབྱུང་ལ།ཏུན་ཧོང་གི་ཡིག་ཆར་ད་དུང་ཕྱིས་སུ་སྤྱི་ལོ་པར་བཙན་པོ་ཁྲི་འདུས་སྲོང་སྐབས་སུམ་རུའི་མཁོས་ཀ་ཆེན་པོ་བྱ་བ་སུམ་པའི་ཤོ་ཚིགས་བཟུང་བའི་ལོ་དང་།དེ་ནས་སྤྱི་ལོ་པར་བཙན་པོ་ཁྲི་སྲོང་ལྡེ་བཙན་སྐབས་སུ་གཟོད་སུམ་པའི་འབངས་ཕལ་པོ་ཆེ་ལ་ཡིག་ཚང་སྩལ་བ་བཅས་བཀོད་འདུག་པ་དེ་ཡིན།ཚུལ་དེ་བོད་ཀྱི་ལོ་རྒྱུས་རྣམས་སུ་སྲོང་བཙན་སྒམ་པོས་བོད་ཡུལ་རུ་ལྔར་བགོས་སྐབས་སུམ་པའི་རུ་སྟོང་སྡེ་བཅུ་གཅིག་ཏུ་ཕྱེས་ནས་རུ་དཔོན་ལ་ཧོར་བྱ་ཞུ་རིང་མོ་ཟེར་བ་བསྐོས་ཚུལ་དང་།བོད་ཡུལ་སྟོད་སྨད་བར་གསུམ་གྱི་དཔའ་སྡེ་བསྐོས་ལུགས་སོགས་ཀྱི་ལོ་རྒྱུས་རྣམས་རྒྱ་བོད་ཀྱི་ལོ་རྒྱུས་སྨྲ་བ་ཚོར་བྱང་ངེས་ཡིན་ལ།དེའི་ཐད་ཞིབ་འཇུག་གནང་འབྲས་ཀྱི་རྩོམ་ཡིག་ཀྱང་མང་ཞིང་ནང་དོན་བཀྲལ་བ་ཕལ་ཆེ་བ་གསལ་ཅིང་དག་པ་མང་པོ་ཞིག་ཡོད་པ་བཞིན་ན་ཁོ་བོས་འདིར་བསྐྱར་ཟློས་སུ་བརྗོད་པའི་ངལ་བ་བགྱི་མི་དགོས་པས་ཤེས་འདོད་དག་གིས་དཔེ་ཆ་གཞན་དག་ལ་གཟིགས་པར་བྱའོ།།